РЕПУБЛИКА СРБИЈА ПРЕДЛОГ

НАРОДНА СКУПШТИНА

Одбор за заштиту животне средине

Б е о г р а д

ПРЕДСЕДНИК НАРОДНЕ СКУПШТИНЕ

На основу члана 157. став 6. и члана 161. став 1. Пословника Народне скупштине (''Службени гласник РС'', број 52/10), Одбор за заштиту животне средине подноси на ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О УПРАВЉАЊУ ОТПАДОМ следеће амандмане:

АМАНДМАН I

У члану 2. став 7. Предлога закона, којим се мења члан 5. тачка 14) Закона, мења се и гласи:

„14) *мобилно постројење за управљање отпадом* јесте постројење за преузимање, припрему за поновну употребу, поновно искоришћење и друге операције третмана отпада са R и D листе (R2 до R13, D8 и D9), које је такве конструкције да није везано за подлогу или објекат и може се премештати од локације до локације, укључујући мобилно постројење које се користи ради санације загађене локације, по правилу на локацији на којој отпад настаје, односно на локацији произвођача отпада,  или на другој локацији власника отпада за коју оператер постројења има и дозволу за складиштење отпада.”

О б р а з л о ж е њ е

Амандманом се предлаже измена дефиниције „мобилно постројење за управљање отпадом” из члана 2. став 7. Предлога закона, којим се мења члан 5. тачка 14) Закона, у складу са примерима из праксе, а у циљу спречавања дискриминације појединих постојећих оператера и функционисања система управљања отпадом у области третмана отпада мобилним постројењима где је то техничко-технолошки, као и економски, једино могуће решење.

На неким локацијама на којима отпад настаје, односно код произвођача отпада, није могуће обезбедити техничке услове за рад мобилног постројења, тј. за монтирање мобилног постројења, тако да се отпад мора преместити од локације на којој настаје (локације произвођача отпада) до локације власника отпада, који је истовремено и оператер мобилног постројења, а у циљу третмана. Власник отпада, који преузима отпад, у том случају мора имати дозволу и за складиштење отпада на предметној локацији, издату од стране надлежног органа. У неким случајевима, посебно када се ради о третману опасног отпада, неопходно је обезбедити „начело близине управљања отпадом“, у складу са чланом 6. тачка 2. Закона, којим је децидно прописано да „се отпад третира или одлаже што је могуће ближе месту његовог настајања, односно у региону у којем је произведен да би се у току транспорта отпада избегле нежељене последице на животну средину.”

Изменом дефиниције мобилног постројења за управљање отпадом биће омогућено оператеру мобилног постројења да врши третман отпада на другим локацијама, које су у његовом власништву или које су узете у закуп, а за које је прибавио дозволу и за складиштење отпада од надлежног органа, у складу са Законом. Чланом 22. став 2. Предлога закона предвиђено је да ће министар надлежан за послове заштите животне средине ближе прописати врсте отпада које се могу третирати у мобилним постројењима и врсте мобилних постројења за које се издаје дозвола за третман отпада, у складу са чланом 37. Закона.

АМАНДМАН II

У члану 18. Предлога закона, којим се додаје назив члана 28а и члан 28а, у ставу 7. речи: „става 5.” замењују се речима: „става 6.”.

У ставу 11. речи: „става 9.” замењују се речима: „става 10.”.

У ставу 12. речи: „става 9.” замењују се речима: „става 10.”.

У ставу 16. речи: „ст. 9, 10, 11. и 12.” замењују се речима: „ст. 10, 11, 12. и 13.”.

Образложење

Амандманом се предлаже измена позивања на релевантне ставове члана 18. Предлога закона, којим се, после члана 28, додаје назив члана 28а и члан 28. Закона. Прихватањем амандмана извршиће се, из правно-техничких разлога, међусобно усклађивање позивања на релевантне ставове члана 18. Предлога закона, односно члана 28а (ст. 7, 11, 12. и 16).

АМАНДМАН III

У члану 38. Предлога закона, којим се мења члан 67. Закона, у ставу 4. речи: „става 4.” замењују се речима: „става 3.”.

У ставу 5. речи: „става 5.” замењују се речима: „става 4.”.

Образложење

Амандманом се предлаже измена позивања на релевантне ставове члана 38. Предлога закона, којим се мења члан 67. Закона. Прихватањем амандмана извршиће се, из правно-техничких разлога, међусобно усклађивање позивања на релевантне ставове члана 38. Предлога закона, односно члана 67. Закона (ст. 4. и 5.).

АМАНДМАН IV

У члану 43. став 4. Предлога закона, којим се мења члан 79. став 6. Закона, после речи: „Републике Србије”, додају се речи: „и користе се преко Зеленог фонда Републике Србије.

Образложење

Амандманом се предлаже допуна члана 43. став 4. Предлога закона, којим се мења члан 79. став 6. Закона о управљању отпадом, додавањем и прецизирањем да се средства остварена од накнаде за производе који после употребе постају посебни токови отпада користе преко Зеленог фонда Републике Србије. Предложеном допуном врши се правно-техничко усклађивање са решењима којима се уређује коришћење средстава Зеленог фонда Републике Србије, саржаним у Предлогу закона о изменама и допунама Закона о заштити животне средине и Предлогу закона о изменама и допунама Закона о заштити природе.

АМАНДМАН V

У члану 55. став 2. Предлога закона, после речи: „власник и/или други” додаје се реч: „држалац”.

У ставу 3. после речи: „власник и/или други” додаје се реч: „држалац”.

Образложење

Амандманом се предлаже додавање речи „држалац” и тиме врши правно-техничко усаглашавање са терминологијом из члана 27. Предлога закона, којим се мења и допуњује члан 52. Закона о управљању отпадом.

ПРЕДСЕДНИК ОДБОРА

др Бранислав Блажић